Jenni Vartiaisen esittämä biisi vuoden 2014 soitetuin
Tiistai 14.7.2015 klo 12.25
Teoston keräämien esitystietojen mukaan Suru on kunniavieras oli suosituin kappale vuonna 2014.
Jenni Vartiainen esiintyi heinäkuussa Ruisrockissa. (RONI LEHTI)
Jukka Immosen, Mariskan ja Jenni Vartiaisen tekemää kappaletta soitettiin kaiken kaikkiaan noin 9400 kertaa radiossa, tv:ssä sekä keikoilla viime vuonna. Lisäksi kappaletta käytettiin Mustat lesket -draamasarjan ennakkomainonnassa.
Kaupallisten radiokanavien soitetuimpien listalle kohosi kyseisen biisin lisäksi kolme muuta kotimaista kappaletta: Kylmästä lämpimään, Kuka sen opettaa sekä Aito rakkaus.
Ylen radiokanavilla kotimaisista soi eniten vuoden 2014 UMK-kilpailussa valittu euroviisukappale Something better ja Näkymätön tyttö sekä Kuka tahansa kelpaa. Elävän musiikin tilaisuuksissa puolestaan kuultiin ikisuosikki Paratiisia.
Keikoilla kuunnellaan kotimaista
Kotimainen musiikki pitää pintansa tanssipaikoilla ja keikoilla. Vuonna 2014 Suomessa esitetystä musiikista noin 61 prosenttia oli kotimaista. Sen osuus radiossa ja televisiossa on kuitenkin pieni.
Kaupallisten radioiden soittamasta musiikista 27 prosenttia on suomalaista, kun taas Ylen radiokanavilla osuus oli 40 prosenttia. Televisiossa kotimaista musiikkia soitettiin vuonna 2014 vain 13 prosenttia.
Tanssi- ja keikkabändien soittamasta musiikista 80 prosenttia oli suomalaisten säveltäjien, sanoittajien ja sovittajien tekemää. Konserttien ja festivaalien musiikista 72 prosenttia oli puolestaan kotimaista.
Tiedot soitetuimmista kappaleista perustuvat ilmoituksiin, joita Teosto saa tilaisuuksien järjestäjiltä, radio- ja tv-yhtiöiltä ja esiintyjiltä.